[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 28.10.2009

COM(2009)479 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Σύμπραξη δημόσιου - ιδιωτικού τομέα για το Μελλοντικό Ίντερνετ (Διαδίκτυο)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Σύμπραξη δημόσιου και ιδιωτικού τομέα για το Μελλοντικό Ίντερνετ (Διαδίκτυο)

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 3

2. Στόχοι της παρούσας ανακοίνωσης 4

3. Το Μελλοντικό Ίντερνετ – εργαλείο για έναν εξυπνότερο κόσμο 5

3.1. Τάσεις στις έξυπνες υποδομές 6

3.2. Τάσεις που κατευθύνουν το Μελλοντικό Ίντερνετ 7

4. Το ευρωπαϊκό απότύπωμα στο Μελλοντικό Ιντερνετ 8

4.1. Το Μελλοντικό Ίντερνετ στο 7ο ΠΠ 8

4.2. Πρωτοβουλίες κρατών μελών για το Μελλοντικό Ίντερνετ 9

4.3. Η βιομηχανική και καινοτομική διάσταση 9

5. Γραμμές δράσης για το Μελλοντικό ΊΙντερνετ 10

5.1. Ενίσχυση των επενδύσεων σε Ε&Α για το Μελλοντικό Ίντερνετ 10

5.2. Αξιοποίηση πρωτοβουλιών των κρατών μελών και προαγωγή της διεθνούς διάστασης του Μελλοντικού Ίντερνετ 11

5.3. Δημιουργία σύμπραξης δημόσιου και ιδιωτικού τομέα για το Μελλοντικό Ίντερνετ 11

6. Συμπεράσματα 13

Εισαγωγή

Το Ίντερνετ (Διαδίκτυο) έχει καταστεί μια από τις υποδομές καθοριστικής σημασίας για τον 21ο αιώνα, υποστηρίζοντας κοινωνικές και οικονομικές εξελίξεις, όπως ακριβώς συνέβη τον προηγούμενο αιώνα με τα σιδηροδρομικά, οδικά και αεροπορικά δίκτυα μεταφορών. Δεν πρόκειται απλώς για το όχημα μιας νέας οικονομίας παροχής υπηρεσιών, αλλά και για ένα εργαλείο που στηρίζει την εμφάνιση της «πέμπτης ελευθερίας», καθώς και μιας γνήσιας κοινωνίας της γνώσης[1].

Οι αλλαγές που το Διαδίκτυο επέφερε στις οικονομίες και τις κοινωνίες μας θα προκύψουν εναργέστερα στο μέλλον, κατευθυνόμενες από την πρόοδο στις τεχνολογίες πληροφοριών και επικοινωνιών, όπως και από την άνθηση νεvτερικών επιχειρηματικών και κοινωνικών εφαρμογών.

Δημόσιες υπηρεσίες, όπως η υγεία, η κινητικότητα, η παρακολούθηση του περιβάλλοντος ή η ενεργειακή διαχείριση υποστηρίζονται επί του παρόντος από περίπλοκες υποδομές, οι οποίες έως τώρα δεν είναι ενταγμένες στο Διαδίκτυο. Οι υποδομές αυτές μπορούν να καταστούν «έξυπνες», δηλαδή πολύ αποδοτικότερες και αειφορικές, μόλις το Διαδίκτυο ενταχθεί πλήρως στις βασικές λειτουργίες και διαδικασίες τους. Ωστόσο, τα νέα επίπεδα βελτίωσης της απόδοσης και της παραγωγικότητας θα καταστούν δυνατά μόνον εφόσον αρθούν οι τεχνολογικοί φραγμοί με πολυκλαδική προσέγγιση και ανοιχτές μεθόδους καινοτομίας.

Το Διαδίκτυο κατέστησε δυνατά πολλαπλά κύματα καινοτομίας: πρώτα με την εισαγωγή του Παγκόσμιου Ιστού, στη συνέχεια με την ένταξη επικοινωνιακών και οπτικοακουστικών υπηρεσιών (π.χ. VoIP και IPTV)[2] και πλέον πρόσφατα με διάφορες επιγραμμικές υπηρεσίες και εφαρμογές. Ωστόσο, με την ευρείας κλίμακας ένταξη ποικίλων τεχνολογιών, όπως οι κατανεμημένες υπολογιστικές πλατφόρμες, το web 2.0, οι διομότιμες υπηρεσίες, διάφορα δίκτυα ευρυζωνικής πρόσβασης, κινητές συσκευές και αισθητήρες («πράγματα»), επιβάλλεται αναστοχασμός της αρχιτεκτονικής του Διαδικτύου, που είναι παλαιότερη της τριακονταετίας. Η εμπιστοσύνη και ασφάλεια είναι καίριες πτυχές όπου απαιτείται να δοθούν νέες απαντήσεις. Υπάρχει ανάγκη για νέες λειτουργικές δυνατότητες με συνεχώς αυξανόμενα επίπεδα επιδόσεων που να στηρίζουν τις απαιτήσεις νέων εφαρμογών σε πραγματικό χρόνο.

Πέρα από τα τεχνολογικά θέματα, η αναδιάρθρωση των διαδικασιών επιχειρηματικών συναλλαγών και κοινωνικής αλληλεπίδρασης που θα καταστήσει δυνατές η υποδομή του μελλοντικού διαδικτύου θα μπορούσε να προσφέρει στους ευρωπαϊκούς ενδιαφερόμενους φορείς μια χρυσή ευκαιρία ώστε να ηγηθούν ενός νέου κύματος καινοτομίας και να εμπεδώσουν στην διαδικτυακή οικονομία μια θέση αντίστοιχη με την τεχνολογική και επιστημονική τεχνογνωσία τους.

Σε άλλα σημεία του κόσμου, στις ΗΠΑ, την Ιαπωνία, την Κορέα και την Κίνα, λ.χ το ‘Μελλοντικό Ίντερνετ’ έχει αποβεί στρατηγική προτεραιότητα. Στην Ευρωπαϊκή Ένωση, είναι μία από τις προτεραιότητες του ερευνητικού προγράμματος ΤΠΕ του 7ου ΠΠ, με ποσοστό περίπου 20 % του προϋπολογισμού των ΤΠΕ σε υποστήριξη της Ε&Α στο εν λόγω πεδίο. Διάφορα κράτη μέλη έχουν επίσης δρομολογήσει φιλόδοξες πρωτοβουλίες στο πεδίο αυτό.

Για να καταστεί η Ευρώπη ηγετική περιφέρεια σε τεχνολογίες και εφαρμογές του Μελλοντικού Ίντερνετ απαιτείται συνεκτική προσέγγιση για την αξιοποίηση των πολλαπλών συνεχιζόμενων προσπαθειών, τόσο σε ευρωπαϊκό επίπεδο όσο και στα κράτη μέλη. Η Ευρωπαϊκή Ένωση έχει πραγματοποιήσει αρκετά βήματα στο πλαίσιο μιας ευρύτερης πολιτικής προσέγγισης στο Διαδίκτυο, π.χ., να κατευθύνει την εγκατάσταση καινοτομικών διαδικτυακών τεχνολογιών, όπως το IPv6[3] και να δημιουργήσει ευνοϊκό περιβάλλον για την εμφάνιση του «Ίντερνετ των πραγμάτων» (IoT),[4] υποστηρίζοντας ταυτόχρονα τις θεμελιώδεις αρχές διακυβέρνησης του Ίντερνετ: την διατερματική αρχή, τον ανοιχτό χαρακτήρα και τη διαλειτουργικότητα. Είναι κεφαλαιώδες να επωφεληθεί από τα πρώιμα οφέλη των μακροπρόθεσμων ερευνητικών επενδύσεων, με βραχυμεσοπρόθεσμες πρωτοβουλίες καινοτομίας που μπορούν να προκαλέσουν την εμφάνιση νέων κλαδικών φορέων και παρόχων υπηρεσιών στην Ευρώπη.

Τώρα χρειάζεται μια συνολική προσέγγιση της ψηφιακής κοινωνίας και της οικονομίας που θα περιλαμβάνει το Μελλοντικό Ίντερνετ – ως ένα από τα δομικά στοιχεία της. Αυτή η προσέγγιση και τα μέτρα που αναφέρονται στην παρούσα ανακοίνωση θα ενταχθούν σε ένα συνολικό ευρωπαϊκό ψηφιακό θεματολόγιο, το οποίο η Επιτροπή θα παρουσιάσει στη διάρκεια του επόμενου έτους, ώστε να αντιμετωπίσει τα κύρια εμπόδια για μια πραγματική ψηφιακή ενιαία αγορά, να προωθήσει τις επενδύσεις στο Διαδίκτυο υψηλής ταχύτητας και για να αποτραπεί ένα απαράδεκτο ψηφιακό χάσμα[5]

Στόχοι της παρούσας ανακοίνωσης

Οι αναμενόμενες τεχνολογικές εξελίξεις του Μελλοντικού Ίντερνετ και η τάση για έξυπνες υποδομές (στην ενέργεια, την κινητικότητα, την υγεία, την εργασία, το περιβάλλον κ.λπ.) παρέχουν στην Ευρώπη την ευκαιρία να προχωρήσει προς την κατεύθυνση αειφορικής οικονομίας, σύμφωνα με τη δέσμη μέτρων της Επιτροπής για την ανάκαμψη, που εγκρίθηκαν στις 26 Νοεμβρίου 2008.[6]

Η αξιοποίηση των τεχνολογιών του Μελλοντικού Ίντερνετ μέσα από τη χρήση τους σε έξυπνες υποδομές προσφέρει την ευκαιρία να δοθεί ώθηση στην ευρωπαϊκή ανταγωνιστικότητα σε εκκολαπτόμενες τεχνολογίες και συστήματα, όπως τα δίκτυα αισθητήρων[7] ή «υπολογιστικού νέφους» (cloud computing), ενώ θα καταστήσει δυνατή τη μέτρηση, παρακολούθηση και επεξεργασία τεράστιου όγκου πληροφοριών.[8]

Η παρούσα ανακοίνωση επιδιώκει να αποτελέσει το πλαίσιο για τη βέλτιστη αξιοποίηση των παραπάνω τάσεων, υπογραμμίζοντας την εμφάνιση της «έξυπνης» κοινωνίας, αυξάνοντας ταυτόχρονα την ανταγωνιστικότητα του ευρωπαϊκού κλάδου ΤΠΕ, ιδίως:

- κεφαλαιοποίηση των βημάτων που πραγματοποιούνται σε επίπεδο ΕΕ για την προώθηση των συνόρων της τεχνολογίας του Διαδικτύου,

- παγίωση της βραχυμεσοπρόθεσμης προσέγγισης , επανατονίζοντας τις καίριες πτυχές και ενθαρρύνοντας νέες πρωτοβουλίες που θα συμβάλουν ώστε η Ευρώπη να αποκτήσει ηγετικό προβάδισμα στο Μελλοντικό Ίντερνετ,

- προετοιμασία της δρομολόγησης πρωτοβουλίας για σύμπραξη δημόσιου - ιδιωτικού τομέα (ΣΔΙΤ) για το Μελλοντικό Ίντερνετ , η οποία επίσης ενθαρρύνεται από τα κράτη μέλη[9] και τον κλάδο[10].

Αξιοποίηση της εν λόγω ευκαιρίας σημαίνει:

- καθιέρωση στενής συνεργασίας μεταξύ ενδιαφερομένων στους διάφορους τομείς, τις ΤΠΕ και τις έξυπνες υποδομές,

- καταπολέμηση του κατακερματισμού και δημιουργία κρίσιμης μάζας σε επίπεδο ΕΕ,

- ενίσχυση του ανταγωνισμού, του ανοιχτού χαρακτήρα και της τυποποίησης, συμμετοχή καταναλωτών/πολιτών, εξασφάλιση εμπιστοσύνης, ασφάλειας και προστασίας των δεδομένων με κατευθυντήριες αρχές τη διαφανή και δημοκρατική διακυβέρνηση και τον έλεγχο των προσφερόμενων υπηρεσιών.

Μια ΣΔΙΤ κατευθυνόμενη από τον κλάδο και υλοποιούμενη με τη βοήθεια υφιστάμενων μηχανισμών του προγράμματος πλαισίου στα επόμενα προγράμματα εργασιών ΤΠΕ για το 2011-2013 θα εξασφαλίσει ταχεία έναρξη των εν λόγω δραστηριοτήτων. Η ΣΔΙΤ θα κεφαλαιοποιήσει το έργο των πέντε ευρωπαϊκών τεχνολογικών πλατφορμών[11] (ETP), με αμοιβαία γονιμοποίηση των σχετικών διαδικτυακών θεμάτων στα αντίστοιχα θεματολόγια στρατηγικής έρευνας.

Το Μελλοντικο Ιντερνετ – εργαλείο για έναν εξυπνότερο κόσμο

Πολλές πρωτοβουλίες έχουν δρομολογηθεί παγκοσμίως με σκοπό να καταστήσουν «εξυπνότερες» τις υποδομές που υποστηρίζουν εφαρμογές κοινωνικής αξίας. Ανταποκρίνονται στην ανάγκη μετάβασης προς αειφορικότερη και αποδοτικότερη οικονομία, την εξασφάλιση εναρμονισμένης χρήσης των φυσικών πόρων, το μετριασμό των επιπτώσεων από την κλιματική αλλαγή και τη διατήρηση του περιβάλλοντός μας. Οι εν λόγω επιδιώξεις βρίσκονται στο κέντρο της προσοχής του κοινού. Στην Ευρώπη, η δέσμη μέτρων για το κλίμα και την ενέργεια (Climate and Energy Package)[12] παρέχει ένα φιλόδοξο πλαίσιο πολιτικής για την επανεκτίμηση υποδομών που εξυπηρετούν δημόσιες ανάγκες.

Τάσεις στις έξυπνες υποδομές

Πολλές από τις εν λόγω πρωτοβουλίες θα κάνουν εκτεταμένη χρήση της συνδετικότητας και της κατανεμημένης επεξεργασίας πληροφοριών για τον ανασχεδιασμό επιχειρηματικών και επιχειρησιακών διαδικασιών τους, καθώς και για να τις καταστήσουν «έξυπνες».

Μεταξύ των παραδειγμάτων έξυπνων υποδομών περιλαμβάνονται:

- Έξυπνα ενεργειακά δίκτυα : η παγκόσμια ηλεκτροπαραγωγή πρόκειται σχεδόν να διπλασιαστεί, από περίπου 17,3 τρισεκατ. κιλοβατώρες (kWh) το 2005 σε 33,3 τρισεκατ. kWh το 2030. Τα ενεργειακά δίκτυα θα έχουν όλο και περισσότερο να αντιμετωπίσουν κινδύνους συμφόρησης και γενικής διακοπής. Η συνεκτικότητα του Διαδικτύου, η υπολογιστική ισχύς, οι ψηφιακοί αισθητήρες και ο απομακρυσμένος έλεγχος του συστήματος μεταφοράς και διανομής θα συμβάλουν ώστε τα δίκτυα να καταστούν εξυπνότερα, οικολογικότερα και αποδοτικότητα.[13] Τα «έξυπνα δίκτυα» ή «το ενεργειακό Ίντερνετ» μπορούν να έχουν μεγαλύτερη ανταπόκριση, αλληλεπίδραση και διαφάνεια από ό,τι τα σημερινά δίκτυα. Μπορούν να προσαρμοστούν σε νέους πόρους ανανεώσιμης ενέργειας, να φροντίσουν την εκατέρωθεν συντονισμένη φόρτιση συσκευών και να παράσχουν πληροφορίες σε καταναλωτές σχετικά με τα επίπεδα χρήσης τους. Θα επιτρέψουν στις κοινωφελείς επιχειρήσεις αποτελεσματικότερο έλεγχο των δικτύων τους, ενώ θα συμβάλουν στη μείωση των εκπομπών θερμοκηπιακών αερίων. Η χρήση σύγχρονων διδικτυακών τεχνολογιών κατέστησε σε ορισμένα πιλοτικά έργα δυνατό τον περιορισμό των φορτίων αιχμής πάνω από 15%.

- Έξυπνα συστήματα περιβαλλοντικών πληροφοριών : η χρήση δικτύων αισθητήρων για τη συλλογή περιβαλλοντικών δεδομένων σε πραγματικό ή σχεδόν πραγματικό χρόνο είναι ένα πεδίο εφαρμογής όπου παρατηρείται αυξανόμενο ενδιαφέρον. Απαιτείται σύνδεση με το Διαδίκτυο για διαχείριση δεδομένων, διάδοση και ενσωμάτωση σε σύνθετα συστήματα πληροφοριών. Αυτές οι υπηρεσίες περιβαλλοντικών πληροφοριών αναμένεται επίσης ότι θα υποστηρίξουν πλήθος τομέων, όπως ο γεωγραφικός εντοπισμός και η επιχειρησιακή λειτουργία διαφόρων κέντρων παραγωγής ανανεώσιμης ενέργειας, η αποτελεσματική διαχείριση ευφυών κτιρίων, τα ασφαλέστερα συστήματα οδικών μεταφορών ή η ενημέρωση του κοινού σχετικά με περιβαλλοντικούς κινδύνους και φυσικούς κινδύνους[14].

- Έξυπνα συστήματα για μεταφορές και κινητικότητα: Η κυκλοφοριακή συμφόρηση πιστεύεται ότι κοστίζει στην Ευρώπη 135 δις ευρώ ετησίως. Μόνο στη Γερμανία, εκτιμάται ότι η κυκλοφοριακή συμφόρηση κοστίζει 33 εκατ. λίτρα καύσιμα και 13 εκατομμύρια ώρες απραξίας κάθε μέρα, δηλαδή οικονομική ζημία 250 εκατ. ευρώ ανά ημέρα[15]. Η κατασκευή νέων δρόμων συχνά δεν αποτελεί βιώσιμη επιλογή. Μια πολλά υποσχόμενη εναλλακτική λύση είναι να γίνουν «εξυπνότεροι» οι δρόμοι και τα αυτοκίνητα χάρις στα ευφυή συστήματα μεταφορών (ITS)[16] – π.χ. με δίκτυα αισθητήρων, ραδιοσυχνικές ετικέτες, και συστήματα εντοπισμού θέσης[17]. Το Διαδίκτυο προσφέρει μια λύση για τη διασύνδεση αυτών των διαφορετικών τεχνολογιών και για την επίτευξη αποτελεσματικότερης κινητικότητας με διαχείριση σε πραγματικό χρόνο των δημόσιων και ιδιωτικών πόρων μεταφορών, πληροφόρηση των επιβατών και εργαλεία λήψης αποφάσεων, πολύ πέρα από τις δυνατότητες που προσφέρουν οι σημερινές λύσεις[18].

- Έξυπνα συστήματα υγειονομικής περίθαλψης : για τη μείωση των ιατρικών δαπανών και τη βελτίωση της άνεσης των ασθενών, η ιατρική περίθαλψη παρέχεται όλο και περισσότερο στο οικιακό περιβάλλον και όχι στα νοσοκομεία. Τρέχοντα ερευνητικά πειράματα αποσκοπούν στην ανάπτυξη υποστηρικτικών τεχνολογιών «περιβάλλοντος χώρου», που θα μπορούν να συνδράμουν τους ασθενείς και να καλύπτουν τις ανάγκες τους όσον αφορά πληροφορίες και επικοινωνία. Οι τεχνολογίες αυτές συνδυάζουν συσκευές (αισθητήρες, ενεργοποιητές, ειδικό υλισμικό και εξοπλισμό), δίκτυα και πλατφόρμες για συλλογή πληροφοριών σχετικά με την ιατρική κατάσταση, φακέλους ασθενών, αλλεργίες και ασθένειες. Αυτές οι τεράστιες βάσεις δεδομένων μπορούν να χρησιμοποιηθούν είτε για παροχή ιατρικής βοήθειας ή για την έρευνα και στατιστικούς σκοπούς.

Αυτές οι δικτυωμένες υποδομές είναι χαρακτηριστικά παραδείγματα των διαδικτυακών τεχνολογιών που υποστηρίζουν την οικονομική και την κοινωνική αποτελεσματικότητα καθημερινών διαδικασιών ζωτικής σημασίας. Σε διάφορες πόλεις της Ευρώπης έχουν αρχίσει πιλοτικά προγράμματα στα πεδία αυτά, αν και σε μικρή κλίμακα: στη Στοκχόλμη (σύστημα μεταφορών), στο Άμστερνταμ (κινητικότητα και εργασία), στη Μάλτα (ενεργειακό δίκτυο), στο Παρίσι (υγειονομική περίθαλψη) και πολλά άλλα σε ολόκληρο τον κόσμο.

Η κίνηση αυτή έχει ήδη υιοθετηθεί από εξέχουσες εταιρείες του Διαδικτύου. Η επέκτασή της θα συνεχιστεί στο μέλλον, διανοίγοντας τεράστιες ευκαιρίες για δημόσιους όσο και για ιδιωτικούς φορείς. Είναι καιρός η Ευρώπη να αδράξει αυτή την ευκαιρία και να αναπτύξει μια φιλόδοξη προσέγγιση για υποδομές που στηρίζονται στο Διαδίκτυο.

Τάσεις που κατευθύνουν το Μελλοντικό Ίντερνετ

Η έκταση και η κλίμακα των νέων σεναρίων εφαρμογής προκαλούν επίσης ερωτήματα ως προς την ικανότητα της τρέχουσας υποδομής του Διαδικτύου:

- Οι ρυθμοί πρόσβασης αυξάνονται ιλιγγιωδώς . Ορισμένα κράτη μέλη της ΕΕ σχεδιάζουν μέχρι το 2015 πρόσβαση τουλάχιστον 100 Mb/s. Άλλες χώρες στον υπόλοιπο κόσμο (π.χ. Κορέα) έχουν θέσει ως στόχο έως το 2012 την επίτευξη εθνικών ρυθμών πρόσβασης 1Gb/s, δηλαδή 250-πλάσια αύξηση σε σύγκριση με το μέσο όρο ευρυζωνικής πρόσβασης που προσφέρεται σήμερα.

- Η κίνηση δεδομένων στο Διαδίκτυο αυξάνεται κατά 60% κάθε χρόνο . Τάσεις, όπως διομότιμη ανταλλαγή, κοινή χρήση βίντεο και επιγραμμική τηλεόραση υψηλής ευκρίνειας θα συνεχίσουν να οδηγούν σε εκθετική αύξηση της κίνησης. Τα σημεία συμφόρησης επιδεινώνονται λόγω του σημερινό χαμηλό κίνητρο για επενδύσεις σε υποδομές.

- Έως το 2012 ο αριθμός των χρηστών του Διαδικτύου θα αυξηθεί κατά 1 δισεκατομμύριο με την παγκόσμια αφομοίωση των κινητών ευρυζωνικών συνδέσεων, μολονότι το Διαδίκτυο δεν έχει σχεδιαστεί για την υποστήριξη κινητής χρήσης.

- Πολλαπλασιάζονται οι ιοί και οι επιθέσεις στο Διαδίκτυο και τον Παγκόσμιο Ιστό . Η ηλεκτρονική κλοπή ταυτότητας και οι παραβιάσεις της ιδιωτικής ζωής εξαιτίας ανάρμοστης χρήσης των προσωπικών και των κρίσιμων δεδομένων των επιχειρήσεων παρουσιάζουν επίσης άνοδο. Με τη μαζική εγκατάσταση υποδομής με βάση αισθητήρες και τη ραγδαία αύξηση των συσκευών πρόσβασης στο Διαδίκτυο, τα προβλήματα ασφάλειας και τα ευάλωτα σημεία αναμένεται να πυκνώσουν, ενώ οι δυνατότητες για αξιόποινες πράξεις στον κυβερνοχώρο θα αυξηθούν εντυπωσιακά. Η απουσία «περιβάλλοντος εμπιστοσύνης» περιπλέκει περαιτέρω το θέμα.

- Διαδικτυακές υπηρεσίες [19] ξεφυτρώνουν παντού . Το φαινόμενο τροφοδοτείται και από την εμφάνιση του λεγόμενου ανοιχτού μοντέλου καινοτομίας και του «υπολογιστικού νέφους»[20]. Το υπολογιστικό νέφος μειώνει δραστικά τα εμπόδια εισόδου στην αγορά για τους παρόχους υπηρεσιών, ιδίως για τις ΜΜΕ.

- Διανοίγονται προοπτικές για τρισεκατομμύρια διαφορετικές συσκευές, αισθητήρες, υπηρεσίες και επιγραμμικά «πράγματα». Αυτό θα καταστήσει την υπάρχουσα υποδομή «εξυπνότερη», και επιτρέψει τη χρήση των υπηρεσιών αυτών από τους πολίτες, τις επιχειρήσεις και τις δημόσιες διοικήσεις. Πρέπει να βελτιωθεί η ικανότητά μας για ολοκληρωμένες προσεγγίσεις όσον αφορά τη στήριξη των κοινωνικών εφαρμογών.

Μια απλώς τεχνολογική απάντηση δεν επαρκεί ως ανταπόκριση στην πρόκληση που συνιστούν αυτές οι τάσεις. Απαιτείται ισχυρότερη σύνδεση μεταξύ της ανάπτυξης τεχνολογιών και των απαιτήσεων χρηστών και εφαρμογών.

Το ευρωπαϊκό απότύπωμα στο Μελλοντικό Ιντερνετ

Το Μελλοντικό Ίντερνετ στο 7 ο ΠΠ

Η Επιτροπή έχει ήδη αναγνωρίσει τη σημασία του Μελλοντικού Ίντερνετ[21].

Έχουν ληφθεί μέτρα μέσω του 7ου ΠΠ ώστε η Ευρώπη να καταλάβει ηγετική θέση στον τεχνολογικό στίβο.

Οι υφιστάμενες ερευνητικές προσπάθειες της Ευρώπης για το Μελλοντικό Ίντερνετ αντιπροσωπεύουν περίπου 90 έργα, με συμμετοχή πάνω από 500 ευρωπαϊκών φορέων και συνολική κοινοτική χρηματοδότηση ύψους περίπου 400 εκατ. ευρώ, διετούς διάρκειας κατά μέσο όρο. Το έργο αυτό περιλαμβάνει την πρωτοβουλία ‘FIRE’, η οποία υποστηρίζει μεγάλης κλίμακας πειραματικές κλίνες δοκιμών για την αξιολόγηση τεχνολογιών του Μελλοντικού Ίντερνετ, προβλέπει τις μελλοντικές απαιτήσεις και προλαμβάνει τον κοινωνικό και οικονομικό αντίκτυπο. Το ερευνητικό δίκτυο GÉANT υποστηρίζει επίσης την πρώιμη εγκατάσταση, δοκιμή και πειραματισμό του Μελλοντικού Ίντερνετ[22].

Η επένδυση αυτή είχε σημαντική συσπειρωτική επίδραση στην ερευνητική κοινότητα στην Ευρώπη, συγκεκριμένα μέσω της δημιουργίας της Συνέλευσης του Μελλοντικού Ίντερνετ (FIA) [23].

Η έρευνα που μέχρι τώρα ανελήφθη πρέπει να ενισχυθεί περαιτέρω με:

- επέκταση των διασυνδέσεων μεταξύ των διαφόρων τεχνολογικών πεδίων που συμβάλλουν στην εμφάνιση του Μελλοντικού Ίντερνετ,

- ανάπτυξη ολοκληρωμένης κατανόησης των κοινωνικο-οικονομικών απαιτήσεων και του τεχνολογικού αντίκτυπού τους,

- αξιοποίηση της χρήσης των ερευνητικών δικτύων υψηλής ταχύτητας, όπως του GÉANT, για υποστήριξη πρώιμης εγκατάστασης, δοκιμής και πειραματισμού του Μελλοντικού Ίντερνετ.

Πρωτοβουλίες κρατών μελών για το Μελλοντικό Ίντερνετ

Σημαντικός αριθμός από κράτη μέλη έχουν δρομολογήσει εθνικές πρωτοβουλίες. Το 2008, ομάδα εργασίας των κρατών μελών εξέτασε το ενδεχόμενο κοινής προσέγγισης στο πεδίο αυτό,[24] δεδομένης της ποικιλίας των θεμάτων, στρατηγικών και βιομηχανικών πολιτικών. Στην έκθεσή τους, τα κράτη μέλη εντόπισαν το όφελος από την « ενίσχυση της εμφάνισης εφαρμογών κοινοτικής διάστασης και την εγκατάσταση πειραματικές μονάδων και κλινών δοκιμών ».

Συστάθηκε φόρουμ του Μελλοντικού 'Ίντερνετ»(FIF)[25] για να συντονίζει τις εθνικές πρωτοβουλίες, απηχώντας την ανειλημμένη δέσμευση των κρατών μελών για αντιμετώπιση της ανάπτυξης του Μελλοντικού Ίντερνετ από κοινού με ανταλλαγή πληροφοριών, βέλτιστης πρακτικής και τεχνολογιών και εφαρμογών συγκριτικής αξιολόγησης. Θα ενθαρρύνει επίσης την εφαρμογή καινοτόμων λύσεων που ανταποκρίνονται σε κοινές απαιτήσεις, ενδεχομένως μέσω δημοσίων συμβάσεων.

Η βιομηχανική και καινοτομική διάσταση

Από τη σκοπιά της βιομηχανικής πολιτικής, η Ευρωπαϊκή Επιτροπή ενθαρρύνει τη δημιουργία συμπράξεων του κλάδου με τα πανεπιστήμια με βάση κοινούς και συνεκτικούς χάρτες πορείας για την έρευνα. Πέντε ευρωπαϊκές τεχνολογικές πλατφόρμες (ETP) δραστηριοποιούνται σήμερα σε τεχνολογίες και συστήματα σχετικά με το Μελλοντικό Ίντερνετ: eMobility, NEM, NESSI, ISI και EPoSS.

Οι εν λόγω ETP συνέβαλαν στον καθορισμό ερευνητικών προτεραιοτήτων σε ευρωπαϊκό επίπεδο.

Ο χρόνος έχει πλέον ωριμάσει για μια πιο επικεντρωμένη και ολοκληρωμένη σύμπραξη μεταξύ των ενδιαφερομένων μερών, με κοινούς κλαδικούς στόχους. Προς το σκοπό αυτό, μια ομάδα κορυφαίων εταιρειών ΤΠΕ στην Ευρώπη έχει αναλάβει την πρωτοβουλία για καθορισμό του περιεχομένου και της δομής μιας σύμπραξης δημόσιου και ιδιωτικού τομέα.

Γραμμές δράσης για το Μελλοντικό Ιντερνετ

Tο Μελλοντικό Ίντερνετ δεν θα είναι «μια από τα ίδια», αλλά θα πρόκειται για μια υποδομή που θα ενσωματώνει νέες τεχνολογίες σε μεγάλη κλίμακα που μπορεί να απελευθερώσει νέες τάξεις εφαρμογών και επιχειρηματικών μοντέλων.

Η Ευρώπη πρέπει να αντιμετωπίσει τις συνακόλουθες προκλήσεις και προτεραιότητες στο πλαίσιο του προσεχούς ψηφιακού θεματολογίου της. Έχουν προσδιοριστεί τρεις αλληλοσυσχετιζόμενες συνιστώσες:

- ενίσχυση των επενδύσεων σε Ε & Α με υψηλό αποτέλεσμα μόχλευσης επί των ιδιωτικών επενδύσεων

- αξιοποίηση των πρωτοβουλιών των κρατών μελών, και

- συγκρότηση σύμπραξης δημόσιου και ιδιωτικού τομέα με ενδιαφερόμενους φορείς του κλάδου.

Ο ανοιχτός χαρακτήρας, ο δημοκρατικός έλεγχος των πόρων καθοριστικής σημασίας, τα διαφανή πρότυπα διακυβέρνησης, η συμμετοχή των χρηστών μέσω ανοικτών προγραμμάτων καινοτομίας, η αξιόπιστη προστασία των δεδομένων και της ασφάλειας θα αντανακλώνται στις προτεινόμενες γραμμές δράσης ανάλογα με την περίπτωση, ως κατευθυντήριες αρχές του Μελλοντικού Ίντερνετ.

Ενίσχυση των επενδύσεων σε Ε&Α για το Μελλοντικό Ίντερνετ

Για το Μελλοντικό Ίντερνετ απαιτείται μακρόπνοη προσέγγιση, που απαιτεί συνεχείς επενδύσεις στην έρευνα με παράλληλη αποφυγή στρεβλώσεων του ανταγωνισμού.

Γραμμή δράσης: Η Επιτροπή προτίθεται να κατανείμει τουλάχιστον 200 εκατ. ευρώ ετησίως στο πρόγραμμα εργασιών για τις ΤΠΕ στο 7ο ΠΠ, που καλύπτει την περίοδο 2011-2013, για τη στήριξη αντικειμένων μεσομακροπρόθεσμης έρευνας στο Μελλοντικό Ίντερνετ εκτός της προτεινόμενης ΣΔΙΤ. Στην κανονιστική και την ερευνητική πολιτική της, η Επιτροπή θα τηρήσει ολοκληρωμένη προσέγγιση στην Ε&Α για αντιμετώπιση του Μελλοντικού Ίντερνετ, με στόχο την αντιμετώπιση των τεχνολογικών φραγμών, ενώ παράλληλα θα ασχοληθεί με τη συμμετοχή των χρηστών, τη διακυβέρνηση, την τυποποίηση και τα δικαιώματα διανοητικής ιδιοκτησίας. Η Επιτροπή θα προωθήσει ενεργά τη FIA ως εργαλείο για εδραίωση της Ε&Α, διάδοση των αποτελεσμάτων, περαιτέρω διερεύνηση των προτεραιοτήτων και σεναρίων έρευνας/εγκατάστασης, τη μείωση του κατακερματισμού των προσπαθειών και την προώθηση των εφαρμογών για το Μελλοντικό Ίντερνετ αξιοποιώντας τη δυναμική για «έξυπνες υποδομές». |

Αξιοποίηση πρωτοβουλιών των κρατών μελών και προαγωγή της διεθνούς διάστασης του Μελλοντικού Ίντερνετ

- Μολονότι είναι σημαντικές, οι πρωτοβουλίες των κρατών μελών θα επωφεληθούν περαιτέρω από την αμοιβαία προβολή τους, καθώς και από κοινές στρατηγικές, όπου αυτό είναι χρήσιμο. Ο σύνθετος χαρακτήρας του Μελλοντικού Ίντερνετ, που συγκεντρώνει μεγάλες κοινότητες ενδιαφερομένων και εμπειρογνωσίας, απαιτεί έναν διαρθρωμένη μηχανισμό για την αποφυγή του κατακερματισμού των προσπαθειών και για τον εντοπισμό στόχων κοινού ενδιαφέροντος. Η ανάληψη κοινής δράσης είναι επομένως πολύτιμη για τη συγκέντρωση των διαφόρων πρωτοβουλιών ώστε η Ευρώπη να αποκτήσει μεγαλύτερη επιρροή στη διεθνή σκηνή.

Γραμμή δράσης: Η Επιτροπή θα συμβάλει ενεργά σε ένα φιλόδοξο πρόγραμμα εργασιών για το φόρουμ του Μελλοντικού Ίντερνετ των κρατών μελών, με στόχο να περιοριστεί ο κατακερματισμός των προσπαθειών, να προσδιοριστούν βέλτιστες πρακτικές και να μεγιστοποιηθεί η αξιοποίηση των εφαρμογών κοινωνικής διάστασης του Μελλοντικού Ίντερνετ, ενδεχομένως μέσω δημόσιων συμβάσεων. Η Επιτροπή θα ενημερώνει τακτικά το φόρουμ του Μελλοντικού Ίντερνετ σχετικά με την πρόοδο των ΣΔΙΤ στην υποστήριξη των στόχων περιορισμού του κατακερματισμού των προσπαθειών και ανταλλαγής βέλτιστης πρακτικής. Η Επιτροπή θα εντείνει τις προσπάθειές της για βελτίωση της διμερούς και πολυμερούς διεθνούς συνεργασίας της ΕΕ με άλλους σημαντικές πρωτοβουλίες για το Μελλοντικό Ίντερνετ, με στόχο την προώθηση παγκόσμιων προτύπων και διαλειτουργικότητας στο Μελλοντικό Ίντερνετ, σύμφωνα με την πολιτική που ενέκρινε η Επιτροπή στο εν λόγω πεδίο[26]. |

Δημιουργία σύμπραξης δημόσιου και ιδιωτικού τομέα για το Μελλοντικό Ίντερνετ

- Το Μελλοντικό Ίντερνετ θα επιταχύνει μια νέα βιομηχανική επανάσταση, όπου οι διαδικτυακοί πάροχοι, οι φορείς ανάπτυξης υπηρεσιών και οι κατασκευαστές εξοπλισμού θα κληθούν να συνεργαστούν με τους δημόσιους φορείς. Αυτή η τάση μπορεί να οδηγηθεί μέσω της αξιοποίησης των ενδιάμεσων αποτελεσμάτων της μακροπρόθεσμης έρευνας για ανταπόκριση στη ζήτηση για ευφυέστερες υπηρεσίες.

Από την άποψη αυτή, ο κλάδος άρχισε πρόσφατα[27] και πρότεινε[28] σύμπραξη δημόσιου - ιδιωτικού τομέα (ΣΔΙΤ) για το Μελλοντικό Ίντερνετ με βάση τη συνεργασία που συνεχίζεται από τα μέσα του 2008. Ουσιαστικό χαρακτηριστικό της εν λόγω ΣΔΙΤ πρέπει να είναι να αναπτυχθούν ανοικτές, τυποποιημένες, διακλαδικές πλατφόρμες υπηρεσιών.

Από την άποψη της ευρωπαϊκής πολιτικής, τομείς όπως η υγειονομική περίθαλψη, η κινητικότητα, το περιβάλλον και η διαχείριση της ενέργειας είναι οι πρώτοι υποψήφιοι που θα επωφεληθούν από καινοτόμες «έξυπνες» - διαδικτυακές- υποδομές, που θα διευκολύνουν την ταχεία υιοθέτηση και αφομοίωση των υπηρεσιών από εκατομμύρια χρήστες και καταναλωτές.

Περιεχόμενο και εστίαση των ΣΔΙΤ

Οι στόχοι των προτεινόμενων ΣΔΙΤ πρέπει να είναι:

(α) να αυξήσουν την αποτελεσματικότητα των επιχειρηματικών διαδικασιών και τη λειτουργία υποδομών και εφαρμογών υψηλής κοινωνικής αξίας. Προς τούτο απαιτείται χρήση επεξεργασμένων διαδικτυακών αρχιτεκτονικών, υπηρεσιών και τεχνολογιών στο πλαίσιο εφαρμογών μεγάλης κλίμακας,

(β) να στραφούν σε αρχιτεκτονικές και πλατφόρμες υπηρεσιών, με βάση μακροπρόθεσμες ανάγκες του Διαδικτύου και ενθαρρύνοντας την ευρωπαϊκή βιομηχανία να αντιμετωπίσει τις προκλήσεις των έξυπνων υποδομών, συμβάλλοντας παράλληλα σε πολιτικές της ΕΕ όσον αφορά στόχους σχετικούς με την καινοτομία, την αειφόρο ανάπτυξη, την ενέργεια και το περιβάλλον,

(γ) να προωθήσουν διακλαδικές συμπράξεις γύρω από αξιακές αλυσίδες του Μελλοντικού Ίντερνετ, και με τη συμμετοχή χρηστών και δημόσιων αρχών σε τοπικό, περιφερειακό και εθνικό επίπεδο,

(δ) να αξιοποιήσουν την υποδομή του Διαδικτύου ως ανοικτής, ασφαλούς και αξιόπιστης πλατφόρμας για τη δημιουργία δικτυακών εφαρμογών βάσει ανοικτών συστημάτων καινοτομίας με επίκεντρο το χρήστη,

(ε) να αντιμετωπίσουν ρυθμιστικά θέματα και θέματα πολιτικής, όπως η διαλειτουργικότητα, ο ανοιχτός χαρακτήρας, τα πρότυπα, η ασφάλεια των δεδομένων και η προστασία της ιδιωτικής ζωής στο πλαίσιο σύνθετων και «έξυπνων» σεναρίων χρήσης του Μελλοντικού Ίντερνετ. Μπορούν επίσης να εξεταστούν οι απαιτούμενες μέθοδοι, διαδικασίες και βέλτιστη πρακτική που απαιτούνται για την αντιμετώπιση διακρατικών πτυχών, όπως η πρόληψη του εγκλήματος στον κυβερνοχώρο, όπου είναι απαραίτητος υψηλός βαθμός συνεργασίας δημόσιου και ιδιωτικού τομέα. Η συμμετοχή του δημόσιου τομέα σε ΣΔΙΤ θα είναι βασικό εργαλείο για την πρόοδο σε αυτά τα μη τεχνολογικής φύσεως θέματα

(στ) να μεγιστοποιήσουν το κοινωνικό όφελος με τη συμμετοχή οργανώσεων της κοινωνίας των πολιτών / καταναλωτών, όπου απαιτείται.

Υλοποίηση των ΣΔΙΤ

Για την ταχεία υλοποίηση των ΣΔΙΤ επιβάλλεται κατά πρώτο και κύριο λόγο η χρήση των μέσων του 7ου ΠΠ, με στόχο την παραγωγή πρώιμων αποτελεσμάτων με μεσοπρόθεσμη προοπτική πριν από το 2015.

Κατά την τελευταία περίοδο εφαρμογής του θέματος ΤΠΕ στο 7ο ΠΠ (2011-2013), η Επιτροπή προτίθεται να διαθέσει 300 εκατ. ευρώ για να δοθεί ώθηση σε αυτή την πρωτοβουλία με κρίσιμη μάζα από ενδιαφερόμενους φορείς, διαδικτυακές τεχνολογίες και σενάρια εφαρμογών. Το ποσό αυτό θα διατεθεί στο πλαίσιο του υφιστάμενου προϋπολογισμού του προγράμματος εργασίας ΤΠΕ και θα συμπληρώσει τις εργασίες που αφορούν περισσότερο μακροπρόθεσμα ερευνητικά προβλήματα.

Η ερευνητική κοινότητα και τα κράτη μέλη θα διαδραματίσουν σημαντικό ρόλο στις εξελίξεις των ΣΔΙΤ.

Η Επιτροπή άρχισε τις εργασίες ανασκόπησης των νομικών και διοικητικών δομών των κοινών τεχνολογικών πρωτοβουλιών (JTI/ΚΤΠ) για την εφαρμογή διδαγμάτων σχετικά με τη συγκρότηση των υφισταμένων ΚΤΠ και για να εξασφαλιστεί πλήρης επίτευξη των στόχων τους. Με γνώμονα την πρόοδο που θα έχει σημειωθεί, η Επιτροπή - σε συνεργασία με τον ιδιωτικό τομέα - θα διερευνήσει τη δυνατότητα δημιουργίας μιας μελλοντικής ΚΤΠ στο πεδίο αυτό. Τούτο θα μπορούσε να προσφέρει το πλεονέκτημα μιας πιο δομημένης υποστήριξης των ΣΔΙΤ με βάση ένα συμφωνημένο θεματολόγιο στρατηγικής έρευνας, υπαρκτούς πόρους από τον δημόσιο και τον ιδιωτικό τομέα, καθώς και ισχυρή και κοινή δέσμευση για την επίτευξη αποτελεσμάτων.

Γραμμή δράσης: Η Επιτροπή θα εκπονήσει το πρόγραμμα εργασιών, την ειδική αξιολόγηση και τον τρόπο λειτουργίας μιας ΣΔΙΤ για το Μελλοντικό Ίντερνετ σε συνεργασία με ενδιαφερόμενους συντελεστές του κλάδου χρησιμοποιώντας τους μηχανισμούς του τρέχοντος προγράμματος πλαισίου. Η Επιτροπή προτίθεται να διαθέσει 300 εκατ. ευρώ στο πλαίσιο των επικείμενων προγραμμάτων εργασιών ΤΠΕ για την περίοδο 2011-2013, με έκδοση της πρώτης πρόσκλησης για υποβολή προτάσεων εντός του 2010. Η Επιτροπή αναμένει ότι έως τα μέσα του 2010 ο κλάδος θα έχει καθορίσει συγκεκριμένο περιεχόμενο για ΣΔΙΤ για την επίτευξη του διττού στόχου: i) προώθηση της ευρωπαϊκής βιομηχανικής τεχνογνωσίας σε τεχνολογίες και συστήματα του Μελλοντικού Ίντερνετ, και ii) υποστήριξη της ανάδειξης εφαρμογών δημοσίου συμφέροντος που βασίζονται στο Μελλοντικό Ίντερνετ. Η Επιτροπή καλεί τα κράτη μέλη, κυρίως μέσω του φόρουμ για το Μελλοντικό Ίντερνετ, να υποστηρίξουν τη ΣΔΙΤ για το Μελλοντικό Ίντερνετ και να συμβάλουν στην τελειοποίηση των απαιτήσεων της πολιτικής και της χρήσης. Με την ολοκλήρωση της ανασκόπησης των νομικών και διοικητικών δομών των ΚΤΠ, η Επιτροπή θα εξετάσει το ενδεχόμενο συγκρότησης ΚΤΠ στο πεδίο του Μελλοντικού Ίντερνετ. |

Συμπεράσματα

- Η σταδιακή αλλαγή και οι μεμονωμένες επιχειρηματικές καινοτομίες δεν επαρκούν πλέον αφεαυτές για να αποκομίσουμε τα αναμενόμενα οφέλη από το Μελλοντικό Ίντερνετ. Απαιτούνται συλλογικές, εγκάρσιες-διατομεακές απαντήσεις που αφορούν ερευνητικούς φορείς, βιομηχανίες των ΤΠΕ, ενδιαφερόμενους φορείς από πολλά πεδία δημόσιων υπηρεσιών και φορείς ανάπτυξης εφαρμογών ώστε να επέλθουν οι αλλαγές και να προκύψουν τα απαραίτητα νέα μοντέλα υπηρεσιών. Οι ευέλικτες και ανοιχτές καινοτόμες μέθοδοι που ευνοούν τους νεοεισερχόμενους και τις νέες ιδέες εξαρτώνται από την ισχύ των δικτύων και την αξιοποίηση όλων των δυνατοτήτων υπηρεσιών με διαδικτυακές δυνατότητες.

Η παρούσα ανακοίνωση προτείνει μια κατεύθυνση για την ανάπτυξη του Μελλοντικό Ίντερνετ και επιδιώκει να θέσει την Ευρώπη στην πρωτοπορία της ανάπτυξης έξυπνων πανευρωπαϊκών διαδικτυακών υποδομών, που στηρίζουν τους στόχους πολιτικής της ΕΕ.

Στο πλαίσιο αυτό απαιτείται ταχεία συγκρότηση μιας σύμπραξης δημόσιου - ιδιωτικού τομέα (ΣΔΙΤ), κατευθυνόμενης από τον κλάδο, προς συμπλήρωση της συνεχιζόμενης μακροπρόθεσμης έρευνας η οποία θα υποστηρίζεται από το πρόγραμμα εργασιών ΤΠΕ του 7ου ΠΠ. Η ΣΔΙΤ θα συμβάλει στην κινητοποίηση των δυνάμεων του κλάδου και των επιχειρηματιών που θα βασίζεται σε ένα φιλόδοξο θεματολόγιο με γνώμονα την καινοτομία.

Με την έναρξη της εν λόγω ΣΔΙΤ, η Επιτροπή αναλαμβάνει τη δέσμευση να είναι η κινητήρια δύναμη αυτής της προσπάθειας και καλεί το Ευρωπαϊκό Κοινοβούλιο, το Συμβούλιο και όλους τους ενδιαφερόμενους φορείς να συνεργαστούν για την επίτευξη αυτών των ελπιδοφόρων στόχων.

[1] http://www.consilium.europa.eu/ueDocs/cms_Data/docs/pressData/en/ec/99410.pdf.

[2] Voice over IP (φωνητικές υπηρεσίες μέσω του πρωτοκόλλου Ίντερνετ), τηλεοπτικές υπηρεσίες μέσω IP

[3] COM(2008) 313 τελικό, «Σχέδιο δράσης για την εισαγωγή στην Ευρώπη του Πρωτοκόλλου Ίντερνετ, 6η έκδοση (IPv6)».

[4] COM(2009) 278 τελικό, «Το Ίντερνετ των πραγμάτων: ένα σχέδιο δράσης για την Ευρώπη».

[5] http://ec.europa.eu/commission_barroso/president/pdf/press_20090903_EN.pdf

[6] COM(2008) 800 τελικό, «Ένα ευρωπαϊκό σχέδιο για την ανάκαμψη της οικονομίας».

[7] Παγκοσμίως έχουν εγκατασταθεί 76 εκατ. αισθητήρες για ενεργειακά δίκτυα. Στην επόμενη τετραετία περίπου αναμένεται να έχουν διπλασιαστεί.

[8] Βλ. π.χ. σημείο 44, COM(2009) 279/4, «Αειφόρο μέλλον για τις μεταφορές: προς ένα ενοποιημένο, καθοδηγούμενο από την τεχνολογία και εύχρηστο σύστημα μεταφορών».

[9] http://register.consilium.europa.eu/pdf/en/08/st16/st16616.en08.pdf.

[10] http://www.futureinternet.eu/fileadmin/documents/reports/Cross-ETPs_FI_Vision_Document_v1_0.pdf.

[11] eMobility, NEM, EPoSS, ISI, NESSI.

[12] http://ec.europa.eu/environment/climat/climate_action.htm.

[13] Έως και 40 % της παραγόμενης ενέργειας μπορεί να χαθεί στη διαδρομή έως τον καταναλωτή.

[14] Βλ. π.χ. την πρωτοβουλία του Ευρωπαϊκού Οργανισμού για το Περιβάλλον όσον αφορά την παρουσίαση στοιχείων σχετικά με την ποιότητα των υδάτων κολύμβησης. http://www.eea.europa.eu/themes/water/status-and-monitoring/state-of-bathing-water-1/bathing-water-data-viewer

[15] http://www.bundesregierung.de/nn_6562/Content/EN/Artikel/2008/01/2008-01-01-hightech-verkehr-innovationsstrategie-januar-2008__en.html.

[16] COM(2008) 886 τελικό/2 «Σχέδιο δράσης για την εξάπλωση των ευφυών συστημάτων μεταφοράς στην Ευρώπη»

[17] Αυτά μπορούν να βασίζονται στο παγκόσμιο δορυφορικό σύστημα πλοήγησης (GNSS) ή σε άλλες τεχνολογίες εντοπισμού θέσης.

[18] Από πρόσφατα αστικά πιλοτικά έργα προέκυψε ότι, με βάση τις σημερινές τεχνολογικές δυνατότητες, είναι εφικτός ο περιορισμός κατά 20% σε κυκλοφοριακά αδιέξοδα και 12% στις εκπομπές αερίων .

[19] Τυπικά παραδείγματα είναι τα Gmail, Facebook, Amazon, e-Bay…

[20] To «υπολογιστικό νέφος» είναι ένα υπολογιστικό μοντέλο στο οποίο οι πόροι παρέχονται ως υπηρεσία μέσω Διαδικτύου, αντί να ανήκουν και να τα διαχειρίζονται οι πάροχοι υπηρεσιών.

[21] COM(2008) 594, «Ανακοίνωση σχετικά με τα μελλοντικά δίκτυα και το Διαδίκτυο (Ίντερνετ)».

[22] Βλ. ανακοίνωση «ηλ-υποδομές για ηλ-επιστήμη» :http://eur-lex.europa.eu/LexUriServ/LexUriServ.do?uri=COM:2009:0108:FIN:EN:PDF.

[23] http://www.future-internet.eu/home/future-internet-assembly.html.

[24] Έκθεση της ομάδας εργασίας των εθνικών διευθυντών έρευνας ΤΠΕ για το Μελλοντικό Ίντερνετ http://www.future-internet.eu/fileadmin/documents/reports/FI_Rep_final__281108_.pdf.

[25] http://ec.europa.eu/information_society/activities/foi/lead/fif/index_en.htm.

[26] COM(2008)588, «Ευρωπαϊκό στρατηγικό πλαίσιο για διεθνή επιστημονική και τεχνολογική συνεργασία».

[27] Βάσει των ευρωπαϊκών τεχνολογικών πλατφορμών (eMobility, NEM, NESSI, ISI και EPOSS).

[28] http://www.fi-prague.eu/program/p/kennedy.pdf.